CELEX: 32019D1614
Language: mt
Date: 2019-09-26 00:00:00
Title: Deċiżjoni ta' Implimentazzjoni tal-Kummissjoni (UE) 2019/1614 tas-26 ta' Settembru 2019 li tawtorizza lill-Istati Membri jipprovdu għal derogi minn ċerti dispożizzjonijiet tad-Direttiva tal-Kunsill 2000/29/KE rigward il-patata, għajr il-patata maħsuba għat-tħawwil, li toriġina mir-reġjuni ta' Akkar u Bekaa tal-Libanu (notifikata bid-dokument C(2019) 6819)

30.9.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 250/85
               
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2019/1614
         tas-26 ta' Settembru 2019
         li tawtorizza lill-Istati Membri jipprovdu għal derogi minn ċerti dispożizzjonijiet tad-Direttiva tal-Kunsill 2000/29/KE rigward il-patata, għajr il-patata maħsuba għat-tħawwil, li toriġina mir-reġjuni ta' Akkar u Bekaa tal-Libanu
         
            
               (notifikata bid-dokument C(2019) 6819)
            
         
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva tal-Kunsill 2000/29/KE tat-8 ta' Mejju 2000 dwar il-miżuri protettivi kontra l-introduzzjoni ġewwa l-Komunità ta' organiżmi ta' ħsara għall-pjanti jew prodotti tal-pjanti u kontra t-tixrid tagħhom ġewwa l-Komunità (1), u b'mod partikolari l-ewwel inċiż tal-Artikolu 15(1) tagħha,
         Billi:
         
                     (1)
                  
                  
                     Skont l-Artikolu 4(1) tad-Direttiva 2000/29/KE flimkien mal-punt (12) tal-Parti A tal-Anness III tagħha, jenħtieġ li l-Istati Membri jipprojbixxu l-introduzzjoni fl-Unjoni tal-patata, għajr il-patata maħsuba għat-tħawwil, li toriġina mil-Libanu. Madankollu, skont l-Artikolu 15(1) ta' dik id-Direttiva, jistgħu jingħataw derogi minn dik il-projbizzjoni jekk ma jkunx hemmx riskju li jinfirxu l-organiżmi ta' ħsara.
                  
               
                     (2)
                  
                  
                     F'konformità mal-Artikolu 5(1) tad-Direttiva 2000/29/KE flimkien mal-punt 25.2 tat-Taqsima I tal-Parti A tal-Anness IV tagħha, jenħtieġ li l-Istati Membri jipprojbixxu l-introduzzjoni fl-Unjoni tal-patata sakemm ma toriġinax minn pajjiżi magħrufa li huma ħielsa mill-Clavibacter michiganensis (Smith) Davis et al. ssp. sepedonicus (Spieckermann u Kotthoff) Davis et al. minn hawn 'il quddiem “l-organiżmu speċifikat”, jew li japplikaw id-dispożizzjonijiet rikonoxxuti bħala ekwivalenti għad-dispożizzjonijiet tal-Unjoni għall-ġlieda kontra dak l-organiżmu. Il-Libanu ma jissodisfa l-ebda minn dawn il-kundizzjonijiet. Madankollu, skont l-Artikolu 15(1) ta' dik id-Direttiva, jistgħu jingħataw derogi minn dik il-projbizzjoni jekk ma jkunx hemmx riskju li jinfirxu l-organiżmi ta' ħsara.
                  
               
                     (3)
                  
                  
                     Id-Deċiżjoni ta' Implimentazzjoni tal-Kummissjoni 2013/413/UE (2) li tawtorizza derogi minn ċerti dispożizzjonijiet tad-Direttiva 2000/29/KE fir-rigward tal-patata, għajr il-patata maħsuba għat-tħawwil, li toriġina mir-reġjuni ta' Akkar u ta' Bekaa tal-Libanu skadiet fil-31 ta' Ottubru 2018.
                  
               
                     (4)
                  
                  
                     Il-Libanu pprovda informazzjoni ġdida biex juri li l-patata, għajr dik il-patata maħsuba għat-tħawwil, li toriġina mir-reġjuni ta' Akkar u Bekaa titkabbar f'kundizzjonijiet fitosanitarji adegwati biex tkun żgurata l-protezzjoni tat-territorju tal-Unjoni mill-organiżmu speċifikat.
                  
               
                     (5)
                  
                  
                     Għalhekk, jenħtieġ li l-introduzzjoni fl-Unjoni ta' patata, barra mill-patata maħsuba għat-tħawwil, li toriġina mir-reġjuni Akkar u Bekaa mil-Libanu tiġi permessa dment li din tissodisfa l-kundizzjonijiet li jassiguraw li l-organiżmu speċifikat ma jkunx preżenti fuq il-patata meta tiġi introdotta fit-territorju tal-Unjoni. Jenħtieġ li dawk il-kundizzjonijiet jikkonċernaw il-produzzjoni f'żoni ħielsa mill-organiżmu speċifikat, it-twettiq ta' stħarriġiet ta' dawk iż-żoni, il-produzzjoni minn żerriegħa tal-patata ċċertifikata, u r-rekwiżiti tal-immaniġġar, tal-ħżin, tal-imballaġġ u tat-tħejjija.
                  
               
                     (6)
                  
                  
                     Jenħtieġ li l-patata tiġi introdotta fl-Unjoni minn punti tad-dħul magħżula, biex jiġu żgurati kontrolli effettivi u tnaqqis ta' kwalunkwe riskju fitosanitarju.
                  
               
                     (7)
                  
                  
                     Jenħtieġ li jiġu stabbiliti rekwiżiti tal-ispezzjonijiet sabiex jiġu żgurati l-kontrolli tar-riskju fitosanitarju. Jenħtieġ li jiġi stabbilit li t-teħid ta' kampjuni u l-ittestjar iridu jitwettqu skont l-iskema eżistenti tal-ittestjar stabbilita bid-Direttiva tal-Kunsill 93/85/KEE (3).
                  
               
                     (8)
                  
                  
                     Jenħtieġ li l-patata tiġi introdotta u trasportata biss fl-Unjoni jekk tkun tikkettata kif xieraq b'tali mod li jiġu indikati l-oriġini Libaniża u informazzjoni rilevanti oħra, bil-għan li din il-patata ma titħalliex titħawwel u biex ikunu żgurati l-identifikazzjoni u t-traċċabilità tal-patata.
                  
               
                     (9)
                  
                  
                     Jenħtieġ li d-deroga tkun għal perjodu limitat.
                  
               
                     (10)
                  
                  
                     Il-miżuri stipulati f'din id-Deċiżjoni jikkonformaw mal-opinjoni tal-Kumitat Permanenti dwar is-Saħħa tal-Pjanti,
                  
               ADOTTAT DIN ID-DEĊIŻJONI:
         
            Artikolu 1
            L-awtorizzazzjoni biex tingħata d-deroga
            B'deroga mill-Artikolu 4(1) tad-Direttiva 2000/29/KE flimkien mal-punt 12 tal-Parti A tal-Anness III ta' dik id-Direttiva, u mill-Artikolu 5(1) ta' dik id-Direttiva flimkien mal-punt 25.2 tat-Taqsima I tal-Parti A tal-Anness IV ta' dik id-Direttiva, l-Istati Membri jistgħu jawtorizzaw l-introduzzjoni fit-territorju tagħhom tal-patata, kif stabbilit fil-Punt 12 tal-Parti A tal-Anness III ta' dik id-Direttiva, (minn hawn 'il quddiem: “patata”) li toriġina mir-reġjuni ta' Akkar jew Bekaa tal-Libanu, li tissodisfa l-kundizzjonijiet stabbiliti fl-Anness ta' din id-Deċiżjoni.
         
         
            Artikolu 2
            Ċertifikat fitosanitarju
            Iċ-ċertifikat fitosanitarju, kif stabbilit fl-Artikolu 13a(3) tad-Direttiva 2000/29/KE, għandu jinħareġ fil-Libanu. Taħt “Dikjarazzjoni addizzjonali”, dan iċ-ċertifikat għandu jinkludi l-elementi li ġejjin:
            
                        (a)
                     
                     
                        dikjarazzjoni “Skont ir-rekwiżiti tal-UE stabbiliti fid-Deċiżjoni ta' Implimentazzjoni tal-Kummissjoni (UE) 2019/1614”;
                     
                  
                        (b)
                     
                     
                        in-numru tal-lott;
                     
                  
                        (c)
                     
                     
                        l-isem taż-żona ħielsa mill-pest fit-tifsira tal-punt (1) tal-Anness.
                     
                  
         
            Artikolu 3
            Punti tad-dħul
            
               1.   Il-patata koperta minn awtorizzazzjoni skont l-Artikolu 1 tista' tiddaħħal biss fl-Unjoni minn punt tad-dħul weħed jew aktar, magħżula għal tali introduzzjoni mill-Istat Membru li fih ikun jinsab il-punt tad-dħul.
            
            
               2.   Il-punti tad-dħul u l-isem u l-indirizz tal-korp uffiċjali responsabbli msemmi fid-Direttiva 2000/29/KE inkarigat minn kull punt tad-dħul għandhom jiġu notifikati mill-Istat Membru lill-Istati Membri l-oħra, lill-Kummissjoni u l-Libanu.
            
         
         
            Artikolu 4
            Spezzonijiet mill-Istati Membri
            
               1.   Minn kull lott tal-kunsinna, għandhom jittieħdu kampjuni għall-eżaminazzjoni uffiċjali fir-rigward tal-Clavibacter michiganensis (Smith) Davis et al. ssp. sepedonicus (Spieckermann and Kotthoff) Davis et al., minn hawn' il quddiem “l-organiżmu speċifikat”. Kull kampjun għandu jkun magħmul tal-anqas minn 200 tuberu. F'każ li lott jaqbeż il-25 tunnellata metrika, għandu jittieħed kampjun għal kull 25 tunnellata u, barra minn hekk, għall-parti li tibqa' tal-lott.
            
            
               2.   Il-korpi uffiċjali responsabbli għandhom jagħmlu eżami viżwali tal-kampjuni għal sintomi tal-organiżmu speċifikat fuq tuberu maqtugħ. Matul dak l-eżami, il-lottijiet kollha tal-kunsinna konċernata għandhom jibqgħu taħt kontroll uffiċjali u ma għandhomx jiġu mċaqilqa jew użati.
            
            
               3.   F'każ li s-sintomi tal-organiżmu speċifikat jiġu identifikati waqt l-eżami msemmi fil-paragrafu 2, għandhom jitwettqu testijiet, li jiddeterminaw jekk l-organiżmu speċifikat ikunx preżenti, skont il-punt 1.1 u l-punti 4 sa 10 tal-Anness I tad-Direttiva 93/85/KEE.
               Filwaqt li dawk it-testijiet jitwettqu, il-lottijiet kollha tal-kunsinna konċernata, u l-kunsinni l-oħrajn kollha li fihom lott li joriġina mill-istess żona ħielsa mill-pest u li jinsabu taħt il-kontroll tal-korp uffiċjali responsabbli konċernat, għandhom jibqgħu taħt il-kontroll uffiċjali, u ma għandhomx jiġu mċaqilqa jew użati.
            
            
               4.   F'każ li f'kampjun tiġi kkonfermata l-preżenza tal-organiżmu speċifikat skont il-paragrafu 3, kwalunkwe fdal tal-estratt tal-patata għandu jinżamm u jiġi kkonservat kif xieraq u l-lott konċernat ma għandux jiddaħħal fl-Unjoni.
               Il-kumplament tal-lottijiet kollha msemmija fit-tieni subparagrafu tal-paragrafu 3 għandu jiġi ttestjat skont il-punt 1.1 u l-punti 4 sa 10 tal-Anness I tad-Direttiva 93/85/KEE;
            
            
               5.   Fir-rigward ta' lottijiet li fil-kampjuni tagħhom ma jinstab l-ebda sintomu tal-organiżmu speċifikat matul l-eżami msemmi fil-paragrafu 2, għandhom jitwettqu testijiet għal infezzjoni moħbija fuq il-lottijiet kollha skont il-punt 1.2 u l-punti 3 sa 10 tal-Anness I tad-Direttiva 93/85/KEE.
               Matul l-ittestjar dak il-lott għandu jibqa' taħt il-kontroll uffiċjali u ma għandux jiġi mċaqlaq jew użat.
               F'każ li f'kampjun tiġi kkonfermata l-preżenza tal-organiżmu speċifikat kif imsemmi fl-ewwel subparagrafu, kwalunkwe fdal tal-estratt tal-patata għandu jinżamm u jiġi kkonservat kif xieraq u l-lott konċernat ma għandux jiddaħħal fl-Unjoni.
            
         
         
            Artikolu 5
            Notifika ta' suspett ta' sejba jew sejbiet konfermati
            
               1.   L-Istati Membri għandhom jinnotifikaw minnufih lill-Kummissjoni u lil-Libanu bil-każijiet fejn tkun susspettata l-preżenza tal-organiżmu speċifikat bħala riżultat ta' test ta' skrining rapidu, kif imsemmi fil-punt 1.1 tal-Anness I tad-Direttiva 93/85/KEE, jew it-test ta' skrining kif imsemmi fil-punt 1.2 tal-Anness I ta' dik id-Direttiva.
            
            
               2.   L-Istati Membri għandhom jinnotifikaw minnufih lill-Kummissjoni u lil-Libanu bil-każijiet fejn hija kkonfermata l-preżenza tal-organiżmu speċifikat skont il-punti 1.1 u 1.2 tal-Anness I tad-Direttiva 93/85/KEE.
            
         
         
            Artikolu 6
            Tikkettar
            
               1.   Il-patata għandha tiddaħħal u tiġi trasportata biss fl-Unjoni b'tikketta, f'waħda mil-lingwi uffiċjali tal-Unjoni, li tinkludi l-elementi li ġejjin:
               
                           (a)
                        
                        
                           indikazzjoni li toriġina mil-Libanu;
                        
                     
                           (b)
                        
                        
                           l-isem taż-żona ħielsa mill-pest;
                        
                     
                           (c)
                        
                        
                           l-isem u n-numru ta' identifikazzjoni tal-produttur;
                        
                     
                           (d)
                        
                        
                           in-numru tal-lott;
                        
                     
            
               2.   It-tikketta msemmija fil-paragrafu 1 għandha tinħareġ taħt il-kontroll tal-organizzazzjoni Libaniża tal-protezzjoni tal-pjanti.
            
         
         
            Artikolu 7
            Rimi tal-iskart
            L-iskart li jirriżulta mill-imballaġġ jew mill-ipproċessar tal-patata fl-Unjoni għandu jintrema b'tali mod li jiġi żgurat li l-organiżmu speċifikat ma jkunx jista' jistabbilixxi ruħu u jinfirex.
         
         
            Artikolu 8
            Obbligi tan-notifiki tal-importaturi
            
               1.   L-importatur għandu jgħarraf lill-korp uffiċjali responsabbli tal-punt tad-dħul fl-Istat Membru konċernat, suffiċjentement bil-quddiem, bl-intenzjoni tiegħu li jdaħħal il-kunsinna.
            
            
               2.   In-notifika msemmija fil-paragrafu 1 għandha tinkludi l-elementi li ġejjin:
               
                           (a)
                        
                        
                           il-kwantità tal-kunsinna(i) konċernat(i);
                        
                     
                           (b)
                        
                        
                           id-data prevista tal-introduzzjoni;
                        
                     
                           (c)
                        
                        
                           l-isem u l-indirizz tal-importatur.
                        
                     
         
         
            Artikolu 9
            Data ta' skadenza
            Din id-Deċiżjoni għandha tiskadi fit-31 ta' Marzu 2023.
            Din id-Deċiżjoni hija indirizzata lill-Istati Membri.
         
         
            Magħmul fi Brussell, is-26 ta' Settembru 2019.
            
               
                  Għall-Kummissjoni
               
               Vytenis ANDRIUKAITIS
               
                  Membru tal-Kummissjoni
               
            
         
         
            (1)  ĠU L 169, 10.7.2000, p. 1.
         
            (2)  Id-Deċiżjoni ta' Implimentazzjoni tal-Kummissjoni 2013/413/UE tat-30 ta' Lulju 2013 li tawtorizza lill-Istati Membri li tipprevedi għal derogi minn ċerti dispożizzjonijiet tad-Direttiva tal-Kunsill 2000/29/KE rigward patata, barra l-patata maħsuba għat-tħawwil, li toriġina fir-reġjuni Akkar u Bekaa tal-Libanu (ĠU L 205, 1.8.2013, p. 13).
         
            (3)  Id-Direttiva tal-Kunsill 93/85/KEE tal-4 ta' Ottubru 1993 dwar il-kontroll tat-tħassir forma ta' ċirku tal-patata (ĠU L 259, 18.10.1993, p. 1).
      
      
         
            ANNESS
            
               IR-REKWIŻITI GĦALL-IMPORTAZZJONIJIET, KIF IMSEMMI FL-ARTIKOLU 1
            
            Id-deroga prevista fl-Artikolu 1 għandha tapplika fir-rigward tal-patata li tissodisfa r-rekwiżiti stabbiliti fil-punti (1) sa (9).
            (1)   Iż-żoni tal-produzzjoni
            
            Il-patata tiġi koltivata fir-reġjuni ta' Akkar jew Bekaa f'żoni li ġew uffiċjalment iddikjarati mill-organizzazzjoni Libaniża tal-protezzjoni tal-pjanti, skont l-Istandard Internazzjonali għal Miżuri Fitosanitarji Nru 4 dwar ir-rekwiżiti għall-istabbiliment ta' żoni ħielsa mill-pest (1), li huma ħielsa mill-organiżmu speċifikat (“żoni ħielsa mill-pest”) u kkomunikati mil-Libanu lill-Kummissjoni kull sena.
            (2)   L-istħarriġiet taż-żoni ħielsa mill-pest
            
            Iż-żoni ħielsa mill-pest huma suġġetti għal stħarriġiet annwali sistematiċi u rappreżentattivi biex jiġi identifikat l-organiżmu speċifikat, imsemmi fl-Artikolu 4(1), li jitwettaq mill-awtoritajiet Libaniżi, matul il-ħames snin ta' qabel il-produzzjoni u matulha.
            L-istħarriġiet iseħħu fuq l-għelieqi tal-patata li jinsabu f'żoni ħielsa mill-pest, u fuq il-patata maħsuda f'dawk iż-żoni.
            L-istħarriġiet għandhom jikkonsistu mill-elementi li ġejjin:
            
                        (a)
                     
                     
                        spezzjonijiet viżwali tal-għelieqi matul l-istaġun li fih tikber il-patata;
                     
                  
                        (b)
                     
                     
                        eżami viżwali tal-patata maħsuda għas-sintomi ta' organiżmu speċifikat fuq it-tuberi maqtugħin;
                     
                  
                        (c)
                     
                     
                        ittestjar fil-laboratorji fuq patata sintomatika u asintomatika.
                     
                  L-istħarriġiet ma juru l-ebda sejba tal-organiżmu speċifikat jew kwalunkwe evidenza oħra li tista' tindika li ż-żona mhix żona ħielsa mill-pest fit-tifsira tal-punt (1). Ir-riżultati tal-istħarriġiet jingħataw lill-Kummissjoni meta ssir talba għalihom.
            (3)   Il-produtturi
            
            Il-patata titkabbar minn produtturi reġistrati mill-organizzazzjoni Libaniża tal-protezzjoni tal-pjanti.
            (4)   Il-produzzjoni minn żerriegħa tal-patata ċċertifikata
            
            Il-patata tissodisfa wieħed mir-rekwiżiti li ġejjin:
            
                        (a)
                     
                     
                        titkabbar minn żerriegħa tal-patata ċċertifikata fl-Unjoni u importata fil-Libanu minnha;
                     
                  
                        (b)
                     
                     
                        titkabbar minn żerriegħa tal-patata importata fil-Libanu minn pajjiż terz jew partijiet tiegħu, li għalihom, id-dħul fl-Unjoni taż-żerriegħa tal-patata mhux ipprojbit skont l-Anness III tad-Direttiva 2000/29/KE, u tiġi ċċertifikata f'dak il-pajjiż terz.
                     
                  (5)   L-għelieqi tal-produzzjoni
            
            Il-patata titkabbar f'għelieqi fejn l-ebda patata, minbarra dik imsemmija fil-punt (4), ma tkabbret matul il-ħames snin ta' qabel.
            (6)   L-immaniġġar
            
            Il-patata tiġi mmanniġġata bl-użu ta' makkinarju li jissodisfa waħda mill-kundizzjonijiet li ġejjin:
            
                        (a)
                     
                     
                        jintuża biss biex iqandel il-patata li tissodisfa l-punti (1) sa (5);
                     
                  
                        (b)
                     
                     
                        fil-każ li jkun intuża għal finijiet minbarra dawk imsemmijin fil-punt (a), li jkun tnaddaf u ġie diżinfettat b'mod xieraq qabel ma jiġi użat għall-finijiet imsemmija fil-punt (a).
                     
                  (7)   Il-ħżin
            
            Il-patata tinħażen f'faċilitajiet tal-ħżin li jissodisfaw waħda mill-kundizzjonijiet li ġejjin:
            
                        (a)
                     
                     
                        jintużaw biss biex tinħażen il-patata li tissodisfa il-punti (1) sa (6);
                     
                  
                        (b)
                     
                     
                        fil-każ li jintużaw għal għanijiet oħra minn dawk imsemmija fil-punt (a), dawn ikunu suġġetti għal miżuri xierqa tal-iġjene qabel ma jintużaw għall-finijiet imsemmija fil-punt (a).
                     
                  (8)   L-imballaġġ
            
            Il-materjal tal-imballaġġ użat għall-patata huwa ġdid jew imnaddaf u diżinfettat.
            (9)   Il-preparazzjoni tal-patata u tal-lottijiet għall-introduzzjoni fl-Unjoni
            
            Il-patata tissodisfa l-kundizzjonijiet li ġejjin fir-rigward tal-preparazzjoni tagħha:
            
                        (a)
                     
                     
                        tkun ħielsa minn ħamrija, weraq u fdal ieħor tal-pjanti;
                     
                  
                        (b)
                     
                     
                        tkun ippreżentata għall-introduzzjoni fl-Unjoni bħala lottijiet, kull lott ikun magħmul minn patata prodotta minn produttur wieħed u maħsuda f'żona unika kif speċifikat fil-punt (1); kif ukoll
                     
                  
                        (c)
                     
                     
                        tkun f'boroż, f'pakketti jew f'kontenituri oħrajn, li kull wieħed minnhom ikun tikkettat skont l-Artikolu 6.
                     
                  
               (1)  ISPM 4. 1995. Ir-rekwiżiti għall-istabbiliment ta' żoni ħielsa mill-pest. Ruma, l-IPPC, FAO.